b'\n_START_ARTICLE_\nAmla\xc3\xadb Cuar\xc3\xa1n\n_START_SECTION_\nOr\xc3\xadgens\n_START_PARAGRAPH_\nL\'Ivar del qui descendien els U\xc3\xad \xc3\x8dmair era, presumptivament un Ivar, "rei dels n\xc3\xb2rdics de tota Gran Bretanya i Irlanda", la mort del qual s\'esmenta als Annals de l\'Ulster l\'any 873. Que aquest Ivar sigui el mateix Ivar l\xc3\xadder del gran ex\xc3\xa8rcit pag\xc3\xa0, o Ivar el Desossat \xc3\xa9s menys segur._NEWLINE_Amlaib Cuar\xc3\xa1n era probablement un besn\xc3\xa9t d\'Ivar. No disposem de fonts contempor\xc3\xa0nies als fets que ens informin de la descend\xc3\xa8ncia entre Ivar i els seus n\xc3\xa9ts, per\xc3\xb2 \xc3\xa9s for\xc3\xa7a probable que els n\xc3\xa9ts d\'Ivar dels quals hi ha const\xc3\xa0ncia entre el 896 i el 934 \xe2\x80\x94el pare d\'Amla\xc3\xadb Sitric C\xc3\xa1ech (mort el 927), Ragnall ua \xc3\x8dmair (d. 921), Gofraid ua \xc3\x8dmair (mort el 934), Ivar II de Dubl\xc3\xadn (mort el 904) i Amla\xc3\xadb (mort el 896)\xe2\x80\x94 fossin germans m\xc3\xa9s que cosins. Sitriuc, el pare d\'Amlaib apareix als annals per primera vegada el 914, quan va conquerir Dubl\xc3\xadn, possiblement en mans irlandeses des de l\'expulsi\xc3\xb3 dels anteriors governants v\xc3\xadkings el 902. _NEWLINE_Sitric C\xc3\xa1ech va governar North\xc3\xbambria fins a la seva mort el 927. A la Cr\xc3\xb2nica anglosaxona consta el seu matrimoni amb la filla del rei Etelstan a Tamworth, el 30 de gener del 926. Segons fonts posteriors, com el cronista John de Wallingford, Amlaib seria fill de Sitric i d\'aquesta princesa de Wessex. A m\xc3\xa9s d\'Amlaib, altres fills de Sitric serien: Gofraid mac Sitriuc (mort el 951), rei de Dubl\xc3\xadn, Aralt mac Sitric (mort el 940), governant del regne de Limerick, i, amb menys certesa, Sichfrith i Auisle, que apareixen esmentats entre els morts a la batalla de Brunanburgh el 937 als Annals de Clonmacnoise. A la cr\xc3\xb2nica Heimskringla s\'esmenta que una altra filla de Sitric, de nom Gytha, va contreure matrimoni amb el pirata noruec Olaf Tryggvason, encara que possiblement fos una filla d\'Olaf Cuar\xc3\xa1n. _NEWLINE_Despr\xc3\xa9s de la mort del seu pare, Amlaib Cuar\xc3\xa1n va ser possiblement rei de York durant algun temps, per\xc3\xb2 el rei Etelstan va aconseguir conquerir el regne de North\xc3\xbambria i derrotar Gofraid, germ\xc3\xa0 de Sitric. Segons Guillem de Malmesbury, Olaf va fugir a Irlanda, mentre que el seu oncle Gofraid intentava reconquerir York. El 937, un ex\xc3\xa8rcit dirigit per Amlaib, fill de Gofraid, i assistit per Constant\xc3\xad II d\'Esc\xc3\xb2cia, monarca del regne d\'Alba i Owen I de Strathclyde  va ser derrotat pels anglosaxons a la batalla de Brunanburgh. Hudson afirma que: "Si aquesta hist\xc3\xb2ria t\xc3\xa9 cap base hist\xc3\xb2rica, clarament s\'ha conf\xc3\xb3s a Olaf Cuaran amb el seu cos\xc3\xad... ". _NEWLINE_El rei Etelstan va morir el 939, i el seu successor, el seu germanastre Edmund el Magn\xc3\xadfic, va ser incapa\xc3\xa7 de mantenir el control de York. Olaf Guthfrithsson, que en aquell temps era rei de Dubl\xc3\xadn, va creuar la mar d\'Irlanda fins a Anglaterra, on va ser aclamat com a rei de North\xc3\xbambria. Va morir el 941, poc despr\xc3\xa9s del saqueig de l\'esgl\xc3\xa9sia de sant Baldred a Tyninghame, fulminat pel poder del sant, segons la Hist\xc3\xb2ria de Sancto Cuthberto.\n_START_SECTION_\nCongalach i Ruaidr\xc3\xad\n_START_PARAGRAPH_\nLa sort per als U\xc3\xad \xc3\x8dmair d\'Irlanda tamb\xc3\xa9 va ser adversa, ja que el 944, Dubl\xc3\xadn va ser saquejada pel gran rei d\'Irlanda Congalach Cnogba, que tenia el seu quarter general a Brega, a la ribera sud del riu Boyne, al nord de la capital. A l\'any seg\xc3\xbcent, potser com a resultat d\'aquest saqueig, Amla\xc3\xadb va reempla\xc3\xa7ar el seu cos\xc3\xad Bl\xc3\xa1caire com a rei de Dubl\xc3\xadn. Amla\xc3\xadb es va aliar amb Congalach, cosa que va contribuir a millorar la seva posici\xc3\xb3._NEWLINE_Congalach i Amla\xc3\xadb es van encarar aleshores amb Ruaidr\xc3\xad ua Canann\xc3\xa1in, rei de Cen\xc3\xa9l Conaill (comtat de Donegal, rival de Congalach en la lluita pel t\xc3\xadtol de gran rei. Tots dos ex\xc3\xa8rcits es van enfrontar el 945 a Conaille Muirtheimne, al territori de l\'actual comtat de Louth, i a l\'any seg\xc3\xbcent, Amla\xc3\xadb va atacar Kilcullen, a Leinster. El 947, Ruaidri va derrotar Congalach,  Amla\xc3\xadb a Slane, i van infligir grans p\xc3\xa8rdues als v\xc3\xadkings de Dubl\xc3\xadn, moltes de les quals van ser durant la fugida. Despr\xc3\xa9s d\'aquesta derrota, sembla que Amla\xc3\xadb va ser desposse\xc3\xaft de la corona, ja que els annals de l\'any seg\xc3\xbcent donen a Bl\xc3\xa1caire com a l\xc3\xadder de les forces de Dubl\xc3\xadn. Malgrat tot, Bl\xc3\xa1caire va morir a les mans de Congalach el 948, i despr\xc3\xa9s d\'aix\xc3\xb2 va ser succe\xc3\xaft per Gofraid mac Sitriuc, un dels germans d\'Amla\xc3\xadb.\n_START_SECTION_\nDe nou a J\xc3\xb2rvik\n_START_PARAGRAPH_\nNo se sap amb certesa el succe\xc3\xaft a Norh\xc3\xbambria durant l\'estada d\'Amla\xc3\xadb a Irlanda. Mentre que Edmund va aconseguir el control de la zona despr\xc3\xa9s de l\'expulsi\xc3\xb3 d\'Amla\xc3\xadb i la mort de Ragnall, aviat va haver de cedir el nord a un rei escandinau de nom Eirikr, al qual generalment se l\'identifica amb Erik Destral Sagnant. Si Erik va arribar a governar North\xc3\xbambria abans de la mort d\'Edmund I d\'Anglaterra va haver de ser molt breument. Edmund va morir el 946 i va ser succe\xc3\xaft pel seu germ\xc3\xa0 Edred. La Cr\xc3\xb2nica Anglosaxona recorda que Edred "va reduir tota la terra de Norh\xc3\xbambria al seu control; i els escocesos van prestar jurament que farien tot el que ell volgu\xc3\xa9s". La submissi\xc3\xb3 de North\xc3\xbambria a Edred va provocar una reuni\xc3\xb3 amb els notables de York encap\xc3\xa7alada per l\'arquebisbe Wulfstan el 947, per\xc3\xb2 a l\'any seg\xc3\xbcent, Erik havia ocupat novament la zona, i Edred va devastar el sud del territori \xe2\x80\x94s\'esmenta Ripon com a objectiu particular\xe2\x80\x94 per for\xc3\xa7ar els northumbris a expulsar Erik, cosa que finalment van aconseguir._NEWLINE_A l\'any seg\xc3\xbcent, (949), els northumbris van invitar Amla\xc3\xadb a governar York. El seu retorn a Anglaterra va poder haver comptat amb l\'aprovaci\xc3\xb3 d\'Eadred. Aquest mateix any, el rei Malcolm I d\'Esc\xc3\xb2cia, va atacar North\xc3\xbambria, arribant a assolir el riu Tees al sud i enduent-se un abund\xc3\xb3s bot\xc3\xad en riquesa i esclaus. Si aquesta incursi\xc3\xb3 estava dirigida contra Amla\xc3\xadb, no se sap. Una segona invasi\xc3\xb3 des del nord el 952 realitzada pels escocesos de Malcolm I al costat de grups de britans i d\'anglosaxons va ser rebutjada. De tota manera, el 952 Amla\xc3\xadb va ser deposat i substitu\xc3\xaft per Erik, i a la seva mort el 954, el regne v\xc3\xadking de York va quedar definitivament incorporat al domini angl\xc3\xa8s. Amla\xc3\xadb va tornar a Irlanda i mai m\xc3\xa9s tornaria a governar York.\n_START_SECTION_\nDubl\xc3\xadn i Iona\n_START_PARAGRAPH_\nEl 951, mentre Amla\xc3\xadb es trobava a la Gran Bretanya, el seu germ\xc3\xa0 Gofraid va morir de malaltia a Dubl\xc3\xadn. L\'antic rival de Congalach, Ruaidre, havia mort tamb\xc3\xa9, fet que va deixar l\'antic aliat d\'Amla\xc3\xadb com a rei de tota Irlanda i el convertia en una seriosa amena\xc3\xa7a per al regne v\xc3\xadking de Dubl\xc3\xadn i per al regne irland\xc3\xa8s de Leinster. Potser com a conseq\xc3\xbc\xc3\xa8ncia d\'aquesta situaci\xc3\xb3, Congalach va ser mort a D\xc3\xban Ailinne (comtat de Kildare) o a Tech Guigenn a la regi\xc3\xb3 del riu Liffey quan recaptava imposts a Leinster el 956. A comen\xc3\xa7aments de la d\xc3\xa8cada del 960, Amla\xc3\xadb Cuar\xc3\xa1n va haver d\'encarar-se als fills del seu cos\xc3\xad Amla\xc3\xadb mac Gofrith, anterior rei de Dubl\xc3\xadn, per conservar el seu tron. El 960, els Annals de l\'Ulster conten que Camm\xc3\xa1n mac Amla\xc3\xadb, fill d\'Amla\xc3\xadb mac Gofrith va ser derrotat en un lloc no identificat anomenat Dub. Dos anys m\xc3\xa9s tard, un tal Sitriuc Cam, possiblement el mateix Camm\xc3\xa1n va ser derrotat per les tropes dublineses d\'Amla\xc3\xadb Cuar\xc3\xa1n al costat dels homes de Leinster durant una incursi\xc3\xb3 en aquesta \xc3\xbaltima prov\xc3\xadncia. Amla\xc3\xadb va resultar ferit en la batalla i Sitric va aconseguir escapar. Despr\xc3\xa9s d\'aquesta batalla, Sitric i un germ\xc3\xa0 seu apareixen atacant Munster, per\xc3\xb2 no hi ha m\xc3\xa9s not\xc3\xadcies d\'ells i se suposa que van abandonar Irlanda. _NEWLINE_Les activitats d\'Amla\xc3\xadb en aquest per\xc3\xadode semblen haver estat limitades a incursions ocasionals al territori de Leinster. Va atacar Kildare el 964 i novament el 967, quan Muiredach mac Fael\xc3\xa1in, abat de Kildare i membre de la dinastia U\xc3\xad D\xc3\xbanlainge, reis de la prov\xc3\xadncia en aquells dies, va ser assassinat per Amla\xc3\xadb i Cerball mac Lorc\xc3\xa1in, parent seu. Una altra incursi\xc3\xb3 al sud, el 964, va concloure amb una severa derrota del rei v\xc3\xadking a la vora d\'Inistogue, a les mans dels ex\xc3\xa8rcits d\'Ossory._NEWLINE_Fins a finals d\'aquesta d\xc3\xa8cada del 960, Domnall ua N\xc3\xa9ill, el successor de Congalach com a Ard Ri, va estar ocupat amb lluites a Connacht i Munster, i no va intervenir en la pol\xc3\xadtica de Leinster o Dubl\xc3\xadn. Despr\xc3\xa9s d\'haver solucionat els seus problemes m\xc3\xa9s immediats, va marxar cap al sud el 968 i va saquejar tot el sud-est d\'Irlanda, matant nombrosos magnats i arribant a posar setge a Dubl\xc3\xadn durant dos mesos. Encara que no va ser capa\xc3\xa7 de capturar el port, va aprofitar l\'ocasi\xc3\xb3 per endur-se gran quantitat de bestiar. Amla\xc3\xadb, aliat amb el rei de Leinster Murchad mac Finn, va respondre atacant l\'abadia de Kells el 969. Una expedici\xc3\xb3 dels aliats d\'Ua N\xc3\xa9ill va ser derrotada a la vora d\'Ardmulchan al comtat de Meath._NEWLINE_L\'any 970 Domnall ua N\xc3\xa9ill i els seus aliats van atacar Brega, regit ara per Domnall mac Congalach, fill de Congalach i aliat i gendre d\'Amla\xc3\xadb. Les esgl\xc3\xa9sies de Monasterboice i Dunleer, custodiades per soldats d\'Amla\xc3\xadb van ser dos dels principals objectius. Domnall de Brega i Amla\xc3\xadb es van enfrontar aleshores als homes de Domnall ua N\xc3\xa9ill a Kilmona (comtat de Westmeath. L\'ex\xc3\xa8rcit de l\'Ard Ri, en qu\xc3\xa8 figuraven soldats procedents d\'Ulidia va ser derrotat i en la batalla va morir Ardgal mac Matud\xc3\xa1in, rei d\'Ulidia, i Cin\xc3\xa1ed mac Crongilla, rei de Conaille Muirtheimne, entre d\'altres. Tanmateix, la batalla de Kilmona no va donar fi a la guerra. Monasterboice i Dunleer van ser incendiats despr\xc3\xa9s de la batalla i, a l\'any seg\xc3\xbcent, la guerra es va estendre al territori de Clann Cholm\xc3\xa1in, que va ser arrasat per Ua N\xc3\xa9ill el 971. Despr\xc3\xa9s d\'aquesta campanya, el rei de Cen\xc3\xa9l nE\xc3\xb3gain i Ard ri d\'Irlanda, va establir de forma efectiva la seva hegemonia sobre Leinster i Meath._NEWLINE_El 977, els fills de Domnall ua N\xc3\xa9ill, Congalach i Muirchertach van ser assassinats, i els annals atribueixen el crim a Amla\xc3\xadb. Domnall no va voler venjar les seves morts i es retir\xc3\xa0 al monestir d\'Armagh, on va morir el 980. Els dublinesos van atacar Leinster a la fi de la d\xc3\xa8cada del 970 i el rei provincial \xc3\x9agaire mac T\xc3\xbaathail, va ser capturat el 976. El motiu va ser possiblement el rescat, ja que hi ha not\xc3\xadcia de la seva mort el 978 a Belan (Kildare), lluitant contra els v\xc3\xadkings de Dubl\xc3\xadn, juntament amb Muiredach mac Riain de U\xc3\xad Cheinnselaig dinastia pertanyent al Leinster meridional. El successor d\'\xc3\x9agaire, Domnall Claen, va tenir menys sort en \xc3\xa9sser capturat pels v\xc3\xadkings l\'any seg\xc3\xbcent._NEWLINE_A la mort del gran rei d\'Irlanda Domnall ua N\xc3\xa9ill, el fillastre d\'Amla\xc3\xadb M\xc3\xa1el Sechnaill mac Domnaill va presentar la seva candidatura al t\xc3\xadtol. L\'antic aliat d\'Amla\xc3\xadb, Domnall mac Congalach havia mort el 976, deixant el cam\xc3\xad lliure a M\xc3\xa1el Sechnaill. M\xc3\xa1el Sechnaill s\'havia convertit en rei de Mide i cap de Clann Cholm\xc3\xa1in el 975 i havia iniciat el seu regnat amb un atac a Amla\xc3\xadb en incendiar el "Bosc de Thor" als afores de Dubl\xc3\xadn. El 980, el nou Ard ri va obtenir el suport de Leinster per enfrontar-se als ex\xc3\xa8rcits d\'Amlaib (dirigits pels seus fills, ja que Amla\xc3\xadb era anci\xc3\xa0) al pujol de Tara. Els dublinesos van cercar el suport de mercenaris provinents de Mann i les  H\xc3\xa8brides. La batalla de Tara es va saldar amb una aclaparadora vict\xc3\xb2ria irlandesa, encara que les baixes a tots dos b\xc3\xa0ndols van ser elevades: entre els v\xc3\xadkings va caure el fill d\'Amla\xc3\xadb, Ragnall (R\xc3\xb6gnvaldr), i entre els irlandesos diversos reis i caps provincials. Despr\xc3\xa9s de la vict\xc3\xb2ria, M\xc3\xa1el Sechnaill va ocupar Dubl\xc3\xadn i va imposar un cost\xc3\xb3s tribut sobre els seus habitants._NEWLINE_D\'altra banda, Amla\xc3\xadb va abdicar o va ser destitu\xc3\xaft, i reempla\xc3\xa7at en el tron per un dels seus fills, Gl\xc3\xbaniairn (J\xc3\xa1rnkn\xc3\xa9), fill de D\xc3\xbanlaith i, per tant, germanastre de M\xc3\xa1el Sechnaill. El vell rei es va retirar a l\'abadia d\'Iona, on moriria poc temps despr\xc3\xa9s.\n_START_SECTION_\nMatrimoni i fills\n_START_PARAGRAPH_\nCuaran va ser succe\xc3\xaft al tron de Dublin pel seu fill Gl\xc3\xbaniairn (J\xc3\xa1rnkn\xc3\xa9, literalment "Genoll de ferro"), fill de la seva esposa D\xc3\xbanlaith, que era filla al seu torn de Muirchertach mac N\xc3\xa9ill. _NEWLINE_Una altra de les seves esposes va ser Gormflaith de Leinster, filla de Murchad mac Finn, rei de Leinster, i futura muller de Brian Boru. Amb Gormflaith tindria Sigtrygg Silkbeard que arribaria a \xc3\xa9sser rei de Dubl\xc3\xadn a la mort de Gl\xc3\xbaniairn. _NEWLINE_A m\xc3\xa9s a m\xc3\xa9s, Gytha, la seva germana es casaria amb Olaf I de Noruega, M\xc3\xa1el Muire, que es casaria amb M\xc3\xa1el Sechnaill mac Domnaill, i Harald, possiblement l\'avi de Godred Crovan.'